दोनों तरफ से फायरिंग, खेप छोड़ भागे तस्कर, 20 पैकेट हेरोइन, 2 पिस्टल और 242 राउंड गोलियां बरामद
BSF India-Pakistan Border Smuggling Attempt Gurdaspur Sector | Heroin Pistol Recovery  भारत-पाकिस्तान सरहद पर तैनात बॉर्डर सिक्योरिटी फोर्स (BSF) के जवानों ने शनिवार सुबह ही पाकिस्तान तस्करों की हेरोइन व हथियार तस्करी की कोशिश को नाकामयाब कर दिया है।
भारत-पाकिस्तान इंटरनेशनल बॉर्डर पर गुरदासपुर में शनिवार सुबह बॉर्डर सिक्योरिटी फोर्स (BSF) और पाक तस्करों में मुठभेड़ हो गई। पाक तस्कर हेरोइन और हथियार तस्करी की कोशिश कर रहे थे। तस्कर पाइप के जरिए यह खेप फेंसिंग के पार पहुंचा रहे थे।
तभी BSF और तस्करों में फायरिंग हो गई। हालांकि बाद में तस्कर वहां से फरार हो गए। जिसके बाद BSF ने वहां से 20 पैकेट हेरोइन और 242 राउंड गोलियां और 2 पिस्टल बरामद किए हैं। 
सुबह साढ़े 5 बजे दिखी हलचल
BSF के DIG प्रभाकर जोशी ने बताया कि 113वीं बटालियन की BOP टाउन (डेरा बाबा नानक) यूनिट के BSF के जवान गश्त पर थे। इसी दौरान हलकी धुंध के बीच सुबह 5:30 बजे जवानों को बॉर्डर पर लगी कंटीली तार पर कुछ हलचल दिखी। जवान उसी समय अलर्ट हुए और जोरदार ललकार दी। इसके बावजूद पाक की तरफ से तस्करी की कोशिश जारी रही।
हरकत नहीं रुकी तो फायरिंग, खेप छोड़ भागे तस्कर
इसके बाद भी हरकत नहीं रुकी तो BSF जवानों ने फायरिंग कर दी। यह देखकर पाक तस्करों ने भी फायरिंग कर डाली। हालांकि वह BSF के आगे ज्यादा देर नहीं टिक सके और पाकिस्तान सीमा में भाग गए। इस दौरान पंजाब में सप्लाई करने के लिए लाई खेप यहीं छोड़नी पड़ी। 
12 फीट पाइप के जरिए हो रही थी तस्करी
पाक तस्करों के वापस भागने के बाद BSF जवानों ने सर्च ऑपरेशन चलाया। इस दौरान उन्हें बॉर्डर पर कंटीली तार के पास 12 फीट लंबी पाइप मिली। इसी के जरिए हेरोइन की खेप को पार करवाया जा रहा था। हेरोइन व हथियार की खेप को लंबे कपड़े में लपेटा गया था। जब उसे खोला गया तो उसमें से 20 पैकेट हेरोइन, 2 पिस्टल एक मेड इन टर्की व दूसरी मेड इन चाइना, 6 मैगजीन, 242 रुपए भी बरामद कर लिए।
